Sander Tamm

Sander Tamm (sündinud 9. jaanuaril 1992) on eesti dirigent ja muusikaprodutsent, aastast 2023 Vanemuise kontserdimaja direktor. 

Tartu Karlova Gümnaasiumis 1999. aastal õpinguid alustades hakkas laulma Tartu Poistekooris. Õpingute jooksul kanti ette mitu suurvormi koostöös Vanemuise ooperikoori ja sümfooniaorkestriga (Carl Orffi "Carmina Burana (kantaat)", Arthur Honegger "Jeanne d'Arc" jne). Särava koloratuurina laulis mitmes teoses solistiosa. 2004. aastal esitas koos solist Simo Breedega Lydia Koidula “Ema süda” laulupeol Tartu lauluväljakul.

Sander Tamm lõpetas Heino Elleri nimelise Tartu Muusikakooli noorteosakonna flöödi erialal 2009. aastal ning asus samas õppima kooridirigeerimist (õpetaja Lilyan Kaiv). Keskastme dirigeerimise õpingud lõpetas Sander Georg Otsa nimelises Tallinna Muusikakoolis 2011. aastal Peeter Perensi käe all. Bakalaureusekraadi kaitses Eesti Muusika- ja Teatriakadeemias (2015) professor Tõnu Kaljuste juhendamisel. Lõputöö teemaks oli “Veljo Tormise kooritsükkel "Sügismaastikud naiskoorile”. Lõpukontsert teemal “Tarkuse allikas” kanti koos kammerkooriga Voces Musicales ette Niguliste kiriku publikule ja Klassikaraadio kuulajatele.

Sander Tamm võitis I koha H. Elleri nimelise Muusikakooli koorijuhtimise osakonna konkursil, I koha 2010. aastal kolme kooli koorijuhtide konkursil Tallinnas, 2011. aastal I koha ja lauljate eripreemia G. Otsa nimelise Muusikakooli koorijuhtimise osakonna konkursil ning samal aastal nimetati ta ka kooli aasta õpilaseks.

2012–2015 oli Sander Tamm peadirigent Virumaa Poistekoori ja Tallinna Ülikooli Kammerkoori juures. 2013. aasta kevadel võideti II koht rahvusvahelisel koorikonkursil “Tallinn 2013” ning 2013 aasta sügisel toodi kahe kategooria võidud rahvusvahelisel koorikonkursil “In…Canto sul Garda” (Itaalia). “Merelood” kontserdiprogrammiga astuti üles ka Peterburi rahvusvahelisel koorifestivalil. 2015. aastal pälviti II koht V Viimsi JazzPopFesti konkursil, III koht rahvusvahelisel koorifestivalil “Tallinn2015” ning VI koht rahvusvahelisel Corki Fleischmann Trophy koorikonkursil.

2012–2013 aastal juhatas Sander kammerkoori Crede, kellega kanti ette Urmas Sisaski “Jõuluoratoorium” (koostöös segakooriga Vox Populi, solist Endrik Üksvärav ja Kristel Kurik) ning pälviti I koht ning kohustusliku laulu eripreemia XII Türil toimunud Eesti Kammerkooride Festivalil. Samal konkursil nimetati ka Sander Tamm konkursi parimaks dirigendiks.

Hooajal 2013/2014 oli Sander Tamm Eesti Rahvusmeeskoori külalisdirigent.

2015. aastast koordineerib Sander Tamm muusikaalast õppetegevust briti kultuuri tutvustavas Euroasia Education erakoolis Hangzhous (Hiinas), valmistades õpilasi ette ABRSM rahvusvahelisteks eksamiteks. Samuti on ta peadirigent ja kunstiline juht linna esinduskollektiivi The Hangzhou Boys' Choir juures.

Koormeistrina on Sander Tamm ette valmistanud mitmeid projekte: Eesti Filharmoonia kammerkoor, Nargen Festivali koor, Eesti Muusika- ja Teatriakadeemia koor, Eric Whitacre'i autorikontserdi projektkoor, Eesti Segakooride Liidu suvelaagri projektkoor, E Stuudio kammerkoor, E Stuudio noortekoor, Tallinna Tehnikaülikooli meesansambel, kammerkoor Voces Musicales. Samuti on Sander Tamm dirigeerinud Virumaa laulupeol “Avage Viru väravad” (poistekooride ja naiskooride liigijuht) ning Daugavpilsis toimunud XVII Üliõpilaslaulupeol Gaudeamus (dirigent).

Silmapaistva tegevuse eest on Sander Tamm pälvinud ka Archimedese õpetajakoolituse stipendiumi, Gustav Ernesaksa, Kultuurkapitali noore muusiku ja Kuno Arengu stipendiumi.

Alates 2011. aastast on Sander Eesti Kammerkooride liidu liige, 2015 aastast liidu juhatuse esimees. Samuti kuulub Sander Tamm Eesti Kooriühingu Alaliitude Esimeeste Nõukokku.

Sander Tamm on laulnud nii Rahvusooperi Estonia ooperikooris, Eesti Rahvusmeeskooris kui ka Eesti Filharmoonia Kammerkooris. Ette on kantud R. Wagneri “Parsifal” Noblessneri Valukojas (2011), kontserditurnee “Prantsuse vaimus” (2012), maailma esiettekanne “Valgustatud pimedusejünger” (2013), “Tormis 80 – Sünnisõnad” Noblessneri Valukojas (2015).

27. oktoobril 2023 teatati meedias, et alates 30. oktoobrist asub Sander Tamm juhtima Eesti Kontserdi hallatavat Vanemuise kontserdimaja.

Kultuuriprojektide juht 
Sander Tamm on olnud tegev ka erinevate kultuuriprojektide juhina. 2010. aastal kutsus ta esmakordselt kokku sõpradest muusikud, et esitada eripalgelist plokkflöödimuusikat Viljandi Jaani kirikus toimunud kontserdil. Sander Tamm on koostööd teinud:

 Eesti Naislaulu Seltsiga – Naislaulu Seltsi 20. aastapäeva kontsert Estonia Kontserdisaalis – nominatsioon aasta teo kategoorias Eesti Kooriühingu aastapreemiate jagamisel (2014)
 Tallinna Ülikooliga – Tallinna Ülikooli Filmimuusika gala
 Eesti Kammerkooride Liit – XIII Eesti Kammerkooride Festival
 Music Baltics – The SIUE Suzuki Tour Orchestra kontserditurnee Baltikumis
 Chor Capella Nova kontserditurnee Baltikumis ja Skandinaavias
 Drake University koori kontserditurnee Baltikumis ja Skandinaavias
 Chicago Chorale kontserditurnee Baltikumis ja Skandinaavias
 Classical Movements – The Georg Washington University Singers kontserditurnee Baltikumis
 Londoni Eesti Selts – Eesti kogukonna jõulupidu 2015
 Eesti Muusika- ja Teatriakadeemia ning Eesti Laulu- ja Tantsupeo Sihtasutus – IT laulupeo õppeprogrammi valmistamine

Täienduskoolitus ja meistrikursused

2008 professor Toomas Kapteni dirigeerimise meistrikursus
2010 professor Eva Märtsoni klassikalise laulu meistrikursus; Hannoveri tütarlastekoori meistrikursus Gudrun Schröfeli juhendamisel; koorijuhtide- ja muusikaõpetajate täiendkoolitus
2012 Jos van Veldhoveni meistrikursus
2013 Eric Whitacre'i meistrikursus ja Peter Phillipsi meistrikursus
2015 Geoff Lindsay briti inglise keele foneetika kursus; professor Susan Bullocki klassikalise laulu meistrikursus; professor Joan Rodgersi klassikalise laulu meistrikursus

Viited

Välislingid
Sander Tamme koduleht

Eesti dirigendid
Eesti muusikaprodutsendid
Sündinud 1992